作者:何夢桂
標題:沁園春
內容:袞衣繡裳，彤弓盧矢，山西將門。自雪嶺蓬婆，夷成坦道，炎州蜓獠，剗去連營。吳越兒童，江淮草木，七見元戎識姓名。爭知道，這一隅斗大，尚借麾旌。西風吹下天聲。看萬騎貔貅入井陘。彼山棚魍魎，雷霆震擊，海瀕赤子，天日開明。事業方來，乾坤無盡，千古英雄不偶生。從茲去，看雲臺翼軫，麟閣丹青。